b'\n_START_ARTICLE_\nCelekoksib\n_START_SECTION_\nKlini\xc4\x8dna uporaba\n_START_PARAGRAPH_\nCelekoksib je indiciran pri odraslih za simptomatsko zdravljenje osteoartroze, revmatoidnega artritisa in ankilozirajo\xc4\x8dega spondilitisa. Uporablja se tudi za zdravljenje drugih bole\xc4\x8dinskih stanj, in sicer akutne bole\xc4\x8dine, bole\xc4\x8dine v mi\xc5\xa1icah in sklepih, bole\xc4\x8dih menstruacij ter juvenilnega revmatoidnega artritisa pri otrocih, starej\xc5\xa1ih od dveh let in s telesno te\xc5\xbee ve\xc4\x8d kot 10 kilogramov._NEWLINE_Pri laj\xc5\xa1anju pooperativne bole\xc4\x8dine je primerljivo u\xc4\x8dinkovit z ibuprofenom. Nasploh je pri laj\xc5\xa1anju bole\xc4\x8dine njegova u\xc4\x8dinkovitost podobna kot pri paracetamolu in slednji je tudi zdravilo izbora pri zdravljenju osteoartritisa. Vendar pa je lahko paracetamol neu\xc4\x8dinkovit pri laj\xc5\xa1anju bole\xc4\x8dine zaradi osteoartritisa kolena ali kolka.\n_START_SECTION_\nFamiliarna adenomatozna polipoza\n_START_PARAGRAPH_\nEvropska unija je marca 2003 odobrila celekoksib je pod za\xc5\xa1\xc4\x8ditenim imenom Orsenal kot dopolnilno terapijo za zmanj\xc5\xa1anje \xc5\xa1tevila \xc4\x8drevesnih polipov pri familiarni adenomatozni polipozi, vendar je zdravilo prejelo za\xc4\x8dasno dovoljenje za promet z zahtevo, da v dolo\xc4\x8denem roku imetnik dovoljenja dostavi dodatna dokazila o varnosti in u\xc4\x8dinkovitosti. Marca 2011 je podjetje Pfizer Evropsko komisijo obvestil o nameri o prostovoljnem umiku dovoljenja za promet za zdravilo Orsenal, in sicer zaradi pomanjkanja podatkov o varnosti in u\xc4\x8dinkovitosti. Gre namre\xc4\x8d za redko bolezen in zaradi majhnega \xc5\xa1tevila bolnikov, vklju\xc4\x8denih v klini\xc4\x8dne raziskave, imetnik dovoljenja za promet z zdravilom ni mogel zagotoviti dovolj podatkov. Zdravilo sicer v Sloveniji ni bilo utr\xc5\xbeeno. Celekoksib sicer ka\xc5\xbee u\xc4\x8dinkovitost pri zmanj\xc5\xa1evanju \xc5\xa1tevila polipov, ni pa jasno, ali tudi zmanj\xc5\xa1a tveganje za pojav raka.\n_START_SECTION_\nDu\xc5\xa1evne bolezni\n_START_PARAGRAPH_\nNekateri podatki ka\xc5\xbeejo na u\xc4\x8dinkovitost celekoksiba pri laj\xc5\xa1anju \xc5\xa1tevilnih psihiatri\xc4\x8dnih motenj, kot so velika depresivna motnja, bipolarna motnja in shizofrenija.\n_START_SECTION_\nPreob\xc4\x8dutljivostna reakcija\n_START_PARAGRAPH_\nCelekoksib v svoji strukturi vsebuje sulfonamidno enoto in lahko zato pri bolnikih, preob\xc4\x8dutljivih na sulfonamide, povzro\xc4\x8di preob\xc4\x8dutljivostno reakcijo. Povzro\xc4\x8di lahko tudi preob\xc4\x8dutljivost pri bolnikih, ki so preob\xc4\x8dutljivi tudi na katerega od drugih nesteroidnih protivnetnih antirevmatikov, vendar se reakcije na ko\xc5\xbei pri bolnikih, ki so v preteklosti razvili ko\xc5\xbene preob\xc4\x8dutljivostne reakcije po uporabi aspirina ali neselektivnega nesteroidnega protivnetnega antirevmatika, po uporabi celekoksiba pojavijo le redko (v okoli 4\xc2\xa0% primerov). Kot drugi nesteroidni protivnetni antirevmatiki lahko tudi celekoksib povzro\xc4\x8di hude reakcije na ko\xc5\xbei, kot so eksfoliativni dermatitis, Stevens-Johnsonov sindrom in toksi\xc4\x8dna epidermalna nekroliza. Take hude ko\xc5\xbene reakcije se lahko pojavijo brez predhodnih opozorilnih znakov in tudi pri bolnikih brez znane preob\xc4\x8dutljivosti na sulfonamide. \xc4\x8ce se pri bolniku pojavi izpu\xc5\xa1\xc4\x8daj ali drug znak preob\xc4\x8dutljivosti, je treba z zdravljenjem takoj prenehati.\n_START_SECTION_\nSr\xc4\x8dna in mo\xc5\xbeganska kap\n_START_PARAGRAPH_\nKoksibi, med katere spada celekoksib, pove\xc4\x8dajo tveganje za pomembne sr\xc4\x8dno-\xc5\xbeilne zaplete za okoli 37\xc2\xa0%. Podatki ka\xc5\xbeejo, da tveganje pove\xc4\x8dajo tako specifi\xc4\x8dni kot nespecifi\xc4\x8dni zaviralci cikloosigenaze, vendar obstajajo razlike med posameznimi u\xc4\x8dinkovinami. Na primer pri naproksenu podatki ne ka\xc5\xbeejo o znatnem pove\xc4\x8danju tveganja. Najmo\xc4\x8dnej\xc5\xa1i dokazi o povezavi z resnimi sr\xc4\x8dno-\xc5\xbeilnimi zapleti so pri u\xc4\x8dinkovini rofekoksib, ki so ga zato leta 2004 umaknili s tr\xc5\xbei\xc5\xa1\xc4\x8da. Leta 2007 je ameri\xc5\xa1ko zdru\xc5\xbeenje American Heart Association posvarilo pred uporabo koksibov pri bolnikih z znanim pove\xc4\x8danim tveganjem za sr\xc4\x8dno-\xc5\xbeilne zaplete; pri takih bolnikih se lahko koksibi uporabijo le, \xc4\x8de druge mo\xc5\xbenosti zdravljenja niso ustrezne, zdravljenje pa mora potekati v najni\xc5\xbejih u\xc4\x8dinkovitih odmerkih in \xc4\x8dim kraj\xc5\xa1i \xc4\x8das."_NEWLINE_Celekoksib je v primerjavi z drugimi koksibi relativno varno zdravilo glede sr\xc4\x8dno-\xc5\xbeilnega tveganja. Druge u\xc4\x8dinkovine iz te skupine, na primer rofekoksib, izkazujejo zna\xc4\x8dilno veje tveganje za pojav sr\xc4\x8dne kapi. Po obse\xc5\xbenem pregledu podatkov je ameri\xc5\xa1ki Urad za prehrano in zdravila aprila 2005 objavil izsledke, da je pove\xc4\x8dano tveganje za sr\xc4\x8dno-\xc5\xbeilne bolezni verjetno zna\xc4\x8dilnost vseh nesteroidnih protivnetni zdravil. V metaanalizi randomiziranih klini\xc4\x8dnih raziskav leta 2006 so zaklju\xc4\x8dili, da so preu\xc4\x8dili u\xc4\x8dinek zaviralcev ciklooksigenaze 2 na sr\xc4\x8dno-\xc5\xbeilne dogodke, vendar niso ugotovili statisti\xc4\x8dno zna\xc4\x8dilnega pove\xc4\x8danega tveganja v primerjavi z neselektivnimi zaviralci ciklooksigenaze ali celo placebom. Leta 2016 so v randomizirani klini\xc4\x8dni raziskavi nadalje ugotovili, da celekoksib ne izkazuje inferiornega profila varnosti glede sr\xc4\x8dno-\xc5\xbeilnih zapletov v primerjavi z ibuprofenom ali naproksenom.\n_START_SECTION_\nProtivnetno delovanje\n_START_PARAGRAPH_\nCelekoksib je selektivni reverzibilni zaviralec encima ciklooksigenaze 2 (COX-2) in tako zavira pretvorbo arahidonske kisline v predhodni\xc5\xa1ke oblike prostaglandina.Zato deluje protivro\xc4\x8dinsko, protibole\xc4\x8dinsko in protivnetno. Neselektivni nesteroidni protivnetni antirevmatiki, kot so aspirin, naproksen in ibuprofen, zavirajo obe izoobliki ciklooksigenaze, COX-1 in COX-2. Zaviranje COX-1, na katerega celekoksob v terapevstkih odmerkih ne vpliva, povzro\xc4\x8di inhibicijo proizvodnje prostaglandinov in tromboksana A2, ki je aktivator krvnih plo\xc5\xa1\xc4\x8dic. COX-1 je konstitutivni encim, ki ima tudi vlogo pri obrambi sluznice prebavil, hemodinamiki v ledvicah in trombogenezi. COX-2 pa se izra\xc5\xbea le v celicah, ki so udele\xc5\xbeene v vnetne procese, njegovo izra\xc5\xbeanje namre\xc4\x8d pove\xc4\x8da prisotnost bakterijskih lipopolisaharidov, citokinov, rastnih dejavnikov in tumorskih promotorjev._NEWLINE_Celekoksib okoli 10\xe2\x80\x9320-krat mo\xc4\x8dneje zavira COX-2 kot COX-1. S polarno sulfonamidno stransko verigo se ve\xc5\xbee na hidrofilno \xc5\xbeepno regijo v bli\xc5\xbeini vezavnega mesta encima COX-2. V teoriji selektivno zaviranje COX-2 omogo\xc4\x8da koksibom protivnetno in protibole\xc4\x8dinsko delovanje (zaradi zaviranja COX-2) ob minimalnem vplivu na prebavila (npr. povzro\xc4\x8danje razjed), ki je zna\xc4\x8dilen za neselektivne zaviralce ciklooksigenaze (zaradi so\xc4\x8dasnega zaviranja COX-1).\n_START_SECTION_\nProtirakavo delovanje\n_START_PARAGRAPH_\nNjegova uporaba pri zaviranju nastanka \xc4\x8drevesnih polipov je temeljila na vplivu na gene in aktivacijske poti, ki so pomembni pri vnetnih in rakavih procesih v tumorjih, ne pa tudi v zdravem tkivu._NEWLINE_Celekoksib se ve\xc5\xbee na kaderin-11, kar bi lahko razlo\xc5\xbeilo njegov u\xc4\x8dinek na upo\xc4\x8dasnitev napredovanja raka.'